O B R A Z L O Ž E N J E

uz Nacrt prijedloga

Odluke o II. izmjenama Odluke o općinskim porezima Općine Kolan

Dana 01. siječnja 2025. godine stupio je na snagu Zakon o izmjenama i dopunama Zakona o lokalnim porezima („Narodne novine“ br. 152/2024, dalje u tekstu: ZID Zakona) kojim je u bitnom propisano da porez na kuće za odmor koji su do sada jedinice lokalne samouprave mogle uvesti, zamjenjuje se porezom na nekretnine koji su jedinice lokalne samouprave dužne uvesti.

ZID Zakona definirano je da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Zakonom o izmjenama i dopuni Zakona o lokalnim porezima propisano je da se porez na nekretnine plaća godišnje u rasponu od 0,60 do 8,00 eura/m2 korisne površine nekretnine, propisuje se obveza poreza na nekretnine u svim JLS-ovima te je definirana raspodjela prihoda od poreza na nekretnine na način da 80% prihoda pripada JLS na čijem se području nekretnina nalazi i 20% JL(R)S.

Općinsko vijeće Općine Kolan je na 27. sjednici 04. prosinca 2023. godine donijelo Odluku o I. izmjenama Odluke o općinskim porezima Općine Kolan („Službeni glasnik Općine Kolan“ broj 22/23) kojom je Općina Kolan nakon 14 godina povećala porez kuće za odmor sa 1,99 eura/m2 na 5,00 eura/m2 korisne površine u naseljima Mandre i Kolanjski Gajac, te na 4,00 eura/m2 korisne površine u naselju Kolan.

Predloženom izmjenom usklađuje se Odluka o općinskim porezima Općine Kolan („Službeni glasnik Općine Kolan“ 14/22, 22/23) s odredbama Zakona o izmjenama i dopuni Zakona o lokalnim porezima (Narodne novine, br. 152/24) koji je stupio na snagu 1. siječnja 2025. godine i u kojem se u osnovi ne uvodi novi porezni oblik već se radi o prilagodbi postojećeg oblika poreza koji je i do sada bio u primjeni pod nazivom „porez na kuće za odmor“ te se uvodi pojam „porez na nekretnine“.

Ovom izmjenom Odluke mijenja se visina poreza sa 5,00 eura/m2 na 6,25 eura/m2 korisne površine nekretnine za naselja Mandre i Kolanjski Gajac, te sa 4,00 eura/m2 na 5 eura/m2 za naselje Kolan, a kako bi se zadržao prihod proračuna Općine Kolan obzirom na drugačiju raspodjelu prihoda od poreza na nekretnine u odnosu koja je bila od poreza na kuću za odmor.

Sukladno ZID Zakona, važeću Odluku o lokalnim porezima, jedinice lokalne samouprave dužne su uskladiti s izmjenama i dopuni Zakona o lokalnim porezima te je dostaviti Poreznoj upravi u roku od osam dana od dana donošenja, a najkasnije do 28. veljače 2025. za primjenu u 2025. godini.

Slijedom navedenog, predlaže se donošenje Odluke o izmjeni Odluke o općinskim porezima Općine Kolan.

O ovom Prijedlogu Odluke provesti će se savjetovanje sa zainteresiranom javnošću u trajanju od 30 dana, a izvješće o provedenom savjetovanju sa zainteresiranom javnošću, zajedno s konačnim prijedlogom Odluke, dostavit će se Općinskom vijeću te objaviti na mrežnoj stranici Općine Kolan.